Document ID: 32013R0964

IZVEDBENA UREDBA KOMISIJE (EU) št. 964/2013
z dne 9. oktobra 2013
o določitvi prilagoditvene stopnje za neposredna plačila, določene v Uredbi Sveta (ES) št. 73/2009, za koledarsko leto 2013
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Uredbe Sveta (ES) št. 1290/2005 z dne 21. junija 2005 o financiranju skupne kmetijske politike (1) in zlasti člena 18(4) Uredbe,
po posvetovanju z Odborom za kmetijske sklade,
ob upoštevanju naslednjega:
(1)
Člen 11(1) Uredbe Sveta (ES) št. 73/2009 (2) določa, da morajo zneski za financiranje s trgom povezanih odhodkov in neposrednih plačil skupne kmetijske politike (SKP) v proračunskem letu 2014 ustrezati letnim zgornjim mejam, določenim na podlagi uredbe, ki jo mora Svet sprejeti v skladu s členom 312(2) Pogodbe o delovanju Evropske unije. Člen 11(1) Uredbe (ES) št. 73/2009 določa tudi, da je treba določiti prilagoditev neposrednih plačil (v okviru finančne discipline), če napovedi za financiranje neposrednih plačil in s trgom povezanih odhodkov, povečane za zneske, ki izhajajo iz uporabe členov 10c in 136 navedene uredbe, vendar pred uporabo člena 10a navedene uredbe in brez upoštevanja meje 300 000 000 EUR, kažejo, da bo letna zgornja meja presežena. V skladu s členom 11(2) Uredbe (ES) št. 73/2009 sta morala Evropski parlament in Svet navedeno prilagoditev določiti najpozneje do 30. junija.
(2)
Napovedi za neposredna plačila in odhodki, povezani s trgom, določeni v predlogu proračuna Komisije za leto 2014, so pokazali, da bi bilo treba zagotoviti finančno disciplino. Predlog proračuna je bil določen ob upoštevanju zneska finančne discipline v višini 1 471,4 milijona EUR, vključno z zneskom za rezervo za krizne razmere v kmetijskem sektorju. Zato je treba določiti prilagoditveno stopnjo za neposredna plačila iz Priloge I k Uredbi (ES) št. 73/2009.
(3)
Komisija je 25. marca 2013 sprejela predlog uredbe Evropskega parlamenta in Sveta o določitvi prilagoditvene stopnje za neposredna plačila, določene v Uredbi (ES) št. 73/2009, za koledarsko leto 2013 (3). Evropski parlament in Svet navedene prilagoditve nista določila do 30. junija, kot je določeno v členu 11(2) Uredbe (ES) št. 73/2009. Zato mora Komisija, v skladu s členom 18(4) Uredbe (ES) št. 1290/2005, kadar do 30. junija navedene prilagoditve niso bile določene, določiti te prilagoditve.
(4)
Uredba Sveta o večletnem finančnem okviru še ni bila sprejeta v skladu s členom 312(2) Pogodbe. Zato bi bilo treba s previdnostnim ukrepom za izračun zgoraj navedene prilagoditve uporabiti letno zgornjo mejo 44 130 milijonov EUR za proračunsko leto 2014, kot je predvideno v političnem dogovoru, doseženem 27. junija 2013 med Parlamentom, predsedstvom Sveta in Komisijo o večletnem finančnem okviru 2014-2020.
(5)
V skladu s členom 18(5) Uredbe (ES) št. 1290/2005 lahko Svet do 1. decembra 2013 na predlog Komisije na podlagi na novo pridobljenih informacij prilagodi prilagoditveno stopnjo. V primeru novih informacij bo Komisija predlagala prilagoditev prilagoditvene stopnje jeseni v okviru pisnega predloga spremembe k predlogu proračuna za leto 2014, ob upoštevanju novih razpoložljivih informacij. Svet lahko nato prilagoditveno stopnjo prilagodi do 1. decembra 2013.
(6)
Praviloma kmetje, ki vložijo zahtevek za pomoč za neposredna plačila za eno koledarsko leto (N), plačilo prejmejo v predpisanem plačilnem obdobju, ki sodi pod proračunsko leto (N + 1). Vendar imajo države članice ob določenih omejitvah možnost, da izvedejo pozna plačila kmetom po preteku tega plačilnega obdobja brez kakršnih koli časovnih omejitev. Taka pozna plačila se lahko izvedejo v poznejšem proračunskem letu. Pri uporabi finančne discipline za dano koledarsko leto se prilagoditvena stopnja ne bi smela uporabljati pri plačilih, za katera so bili zahtevki za pomoč vloženi v koledarskih letih, za katera se finančna disciplina ne uporablja. Zato je za zagotovitev enakega obravnavanja kmetov primerno določiti, da se prilagoditvena stopnja uporablja samo za plačila, za katera so bili zahtevki za pomoč vloženi v koledarskem letu, za katero se finančna disciplina uporablja, ne glede na to, kdaj se plačilo kmetom izvede.
(7)
V političnem dogovoru o reformi SKP z dne 26. junija 2013 je bilo odločeno, da se bo finančna disciplina uporabljala za neposredna plačila, višja od 2 000 EUR. Poleg tega je predvideno tudi, da bi se povračilo morebitnih odobritev, ki ostanejo neporabljene na koncu proračunskega leta, izplačalo kmetom, za katere velja finančna disciplina naslednje leto. Za zagotovitev doslednosti je primerno določiti enak prag od enega do drugega leta. Finančna disciplina bi se morala na podoben način uporabiti za koledarsko leto 2013, da bi bila v skladu s tem, kar je bilo odločeno glede uporabe v prihodnosti; zato je primerno določiti uporabo prilagoditvene stopnje samo za zneske, ki presegajo 2 000 EUR.
(8)
Člen 11(3) Uredbe (ES) št. 73/2009 določa, da se v okviru uporabe razporeda povečanj iz člena 121 navedene uredbe za vsa neposredna plačila, odobrena v novih državah članicah v smislu člena 2(g) navedene uredbe, finančna disciplina ne bi smela uporabljati za nove države članice do začetka koledarskega leta, za katero je raven neposrednih plačil, ki se uporabljajo v novih državah članicah, vsaj enaka tedaj veljavni ravni takih plačil v drugih državah članicah. Ker za neposredna plačila v Bolgariji in Romuniji še vedno velja uporaba razporeda povečanj v koledarskem letu 2013, se prilagoditvena stopnja, določena s to uredbo, ne bi smela uporabljati za plačila kmetom v teh državah članicah.
(9)
Uredba (ES) št. 73/2009 je bila prilagojena z Aktom o pristopu Hrvaške. Ker za Hrvaško v koledarskem letu 2013 velja uporaba razporeda povečanj iz člena 121 Uredbe (ES) št. 73/2009, se prilagoditvena stopnja, določena s to uredbo, ne bi smela uporabljati za plačila kmetom na Hrvaškem -
SPREJELA NASLEDNJO UREDBO:
Člen 1
1. Zneski neposrednih plačil v smislu člena 2(d) Uredbe (ES) št. 73/2009, ki presegajo 2 000 EUR in se dodelijo kmetu na podlagi zahtevka za pomoč, vloženega za koledarsko leto 2013, se znižajo za 4,001079 %.
2. Znižanje iz odstavka 1 se ne uporablja v Bolgariji, Romuniji in na Hrvaškem.
Člen 2
Ta uredba začne veljati sedmi dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 9. oktobra 2013

Labels: 15
6